આવો જ એક પ્રસંગ તંત્રવિદ્યામાં પારંગત બનવા માટે બંગાળ પહોંચી ગયેલા એક યુવાન શિષ્ય સાથે પણ બન્યો હતો. પ્રારંભિક કાળમાં તો આ યુવાન શિષ્ય આચાર-વિચાર અને આહાર-વિહારથી એકદમ પરિશુદ્ધ થયેલો જ હતો એટલે ગુરુને તેની પસંદગીમાં કોઈ જ વાર લાગી નહીં. તે ઉપાસનામાં આગળ વધે છે ત્યારે ગુરુજીની સાથે રહેલા વરિષ્ઠ અંતેવાસીએ આ યુવકની નિષ્ઠા જોઈને એકવાર તેને પાસે બોલાવીને કહ્યું કે તારે જે પણ વિદ્યામાં પારંગત થવું હોય કે સિદ્ધિ મેળવવી હોય તો તેનો એક ગૂઢ મંત્ર એક જ વાક્યમાં છે. પછી તેને વાત કરતાં કહ્યું કે ‘ગુરુના આદેશનું પાલન કરવું એને જીવનમંત્ર બનાવી લેજો.’ બસ, એ દિવસની વાત છે અને એ સંપૂર્ણપણે પોતાના ગુરુના આદેશનું પાલન કરતો ગયો.